Nuorten tekemät pikkurötökset loppuivat kuin seinään, kun lappeenrantalaisen ruokakaupan oveen kiinnitettiin huomautus, että näpistelijästä saatu valvontakameramateriaali julkaistaan sosiaalisessa mediassa.

– Lappu on lopettanut nuorten tekemät näpistelyt sataprosenttisesti. Kaveripainostuksen seurauksena tehdyt hölmöilyt loppuivat kertaheitolla, kertoo K-Supermarket Sammonlahden kauppias Ville Meronen.

Meronen ei hyväksy varastamista missään tilanteessa, mutta ennaltaehkäisevä toiminta on Merosen mielestä paras tapa ratkaisa asia.

– En haluaisi saattaa nuoria vaikeuksiin sellaisissa tilanteissa, jotka johtuvat kertaluontoisesta vertaispaineen alla toimimisesta ja harkinnan puutteesta. Nämä ovat nuorten tekemiä kokeiluja, ja he eivät ymmärrä vielä täysin tekojensa seurauksia, Meronen toteaa.

"Mikään ei kiellä kauppaa julkaisemasta materiaalia"

Kaakkois-Suomen poliisilaitoksen viestintäpäällikkö, ylikonstaapeli Heli Jämsén-Turkki huomauttaa, että kaupan ei koskaan kannata suin päin julkaista materiaalia epäillyistä näpistelijöistä.

– Mikään ei kiellä kauppaa julkaisemasta materiaalia, mutta varsinkin alaikäisten tekijöiden suhteen kannattaa olla todella varovainen. Mikäli ylipäätään aiotaan aloittaa esitutkinta, niin sitä ennen ei kannata julkaista mitään materiaalia, jota poliisi ei ole hyväksynyt. Se voi vaikeuttaa tutkintaa, Jämsén-Turkki kertoo.

Jämsén-Turkki korostaa myös, että mikäli tekijä on alle 15-vuotias eli rikosvastuun ulkopuolella, on materiaalin julkaiseminen kohtuutonta.